ལོ་ཙཱ་བ་ནི་རང་ཚན་རིག་པ་བྱེ་བྲག་པ་གསུམ་སྟེ།ལོ་ཙཱའི་ལག་ལེན་བྱ་བའི་འཇུག་ངོགས་དང་།ལོ་ཙཱ་བའི་རིག་ལམ་དཔྱོད་ལུགས།ལོ་ཙཱ་བའི་རྨང་གཞིའི་ཆ་རྐྱེན་བཅས་ལས་གྲུབ་དགོས་པ་ཕྱི་ནང་ལོ་ཆེན་མཁས་དབང་རྣམ་པའི་བཞེད་ཚུལ་གཅིག་མཐུན་ཡིན།གོང་གསལ་རིག་པ་བྱེ་བྲག་པ་གསུམ་དེའི་ནང་ནས་ལོ་ཙཱའི་ལག་ལེན་བྱ་བའི་འཇུག་ངོགས་དང་ལོ་ཙཱའི་རིག་ལམ་དཔྱོད་ལུགས་གཉིས་པོ་ནི་ལོ་ཙཱའི་རིག་པ་གྲུབ་པའི་ཕྱི་ཡུལ་གྱི་ཆ་རྐྱེན་མེད་དུ་མི་རུང་བ་ཞིག་ཡིན་པ་སྨོས་མི་དགོས།ལོ་ཙཱ་བྱ་བའི་རྨང་གཞིར་གྱུར་བའི་ཡུལ་ཅན་གྱི་ཆ་རྐྱེན་ཏེ།ལོ་ཙཱ་བའི་ཤེས་པའི་སྟོབས་ནུས་དེས་ལོ་ཙཱ་བྱ་བའི་འཇུག་སྒོར་གཙོ་ཁྲིད་ཀྱི་ནུས་པ་ཐོན་པས་ན་དེ་ནི་མཁར་གྱི་རྨང་དང་བརྟེན་བྱའི་གཞི་ལྟ་བུར་བཟུང་བ་ཡིན།གལ་ཏེ་ལོ་ཙཱ་བ་གང་ཞིག་གི་རང་རྒྱུད་དུ་སྐད་གཉིས་ཀྱི་བྱང་ཚད་མི་ལོན་པ་དང་།ལེགས་ཉེས་རྣམ་པར་རྟོག་པའི་རིགས་པའི་ཤེས་པ་དམན་ཞིང་།ལོ་ཙཱའི་ལག་ལེན་ནང་དུ་འཕྲད་པའི་འགལ་འདུ་སྣ་ཚོགས་ལ་དབྱེ་ཞིབ་ཀྱིས་དཀའ་གནད་སེལ་འགྲོལ་ཐུབ་པའི་རྣམ་དཔྱོད་མི་ལྡན་ན།རིག་པ་གྲུབ་པའི་ཕྱི་ཡུལ་གྱི་རྐྱེན་ཇི་ལྟར་ལེགས་ཀྱང་དོན་ལ་ཕན་འདྲོང་ཆེ་བ་མི་ཡོང་།